L’Ajuntament de Burjassot, des de la UPCCA, llança la campanya “En Falles no falles”
2025-07-24

Davant la proximitat de la setmana fallera, la Unitat de Prevenció Comunitària en Conductes Addictives, dependent de l’àrea de Benestar Social de l’Ajuntament de Burjassot, dirigida per Lluna Àrias, ha llançat la campanya de prevenció “En Falles no falles. Per un consum responsable”. Una campanya que es desenvoluparà en el municipi, amb la col·laboració de la Regidoria de Falles, dirigida per Estefanía Ballesteros, de la Regidoria d’Educació, dirigida per Laura Espinosa, i de la Regidoria de Serveis Socials, dirigida per Olga Camps.

L’objectiu d’aquesta campanya és sensibilitzar la població sobre els riscos que corren, tant les persones adultes com els joves, amb l’excés de consum d’alcohol i drogues; un consum que sol multiplicar-se en dies de festa col·lectiva com, per exemple, les Falles. Així, la UPCCA farà arribar, en els pròxims dies, cartells i uns tríptics informatius a diferents col·lectius de Burjassot. Aquest material preventiu i informatiu arribarà als casals de les tretze comissions falleres de Burjassot, així com als cinc centres de Secundària que existeixen en la localitat, especialment als alumnes de Tercer i Quart d’ESO, Primer i Segon de Batxiller i dels Cicles Formatius. El material arribarà acompanyat d’una carta explicativa de la campanya dirigida tant als directors dels centres educatius com als presidents de les comissions falleres.

Aquests tríptics informatius alerten i prevenen sobre els riscos que comporten els excessos en el consum d’aquestes substàncies. En els tríptics s’explica, per exemple, com afecta la ingesta d’alcohol en parts de l’organisme com el cervell, el sistema nerviós, el fetge, el cor, l’estómac o els renyons, així com en l’estat mental o anímic. També aporta informació útil sobre què fer en el cas d’haver d’atendre a una persona amb intoxicació etílica, entre altres dades d’interés.

Pròximament, aquesta campanya de prevenció es completarà amb un taller d’hàbits per a una vida saludable que es desenvoluparà, a càrrec de la UPCCA, en els col·legis de Burjassot i en els casals fallers, dirigit els més xicotets. Sota el lema “Beu usa, viu sa “, els xiquets i les xiquetes aprendran a preparar sucs i batuts saludables, al mateix temps que aprendran que aquest tipus d’aliments líquids aporten molts més beneficis que un got d’alcohol.

Per a més informació, el contacte de la UPCCA Burjassot és upccaburjassot@ayto-burjassot.es i el telèfon 96 316 05 38.